Mikko Ilonen

**Mikko Antero Ilonen** (s. 18. joulukuuta 1979 Lahti) on uransa vuonna 2019 lopettanut suomalainen golfammattilainen. Ilonen on kansainvälisillä voitoilla ja ansiotuloilla mitattuna menestyksekkäin suomalainen miesgolfari. Hän on ainoana suomalaisena voittanut Brittien amatöörimestaruuden vuonna 2000 sekä ammattilaisena voittanut viidesti European Tourilla (ET).

## Ura
Ilonen siirtyi ammattilaiseksi vuonna 2001. Hän on pelannut ET:llä vuodesta 2001 lähtien, lukuun ottamatta kautta 2006 jolloin hänellä ei ollut suoraa pelioikeutta ET:lle. Kauden 2006 kevään Ilonen pelasi Challenge Tourilla mutta palasi kesällä 2006 ET:lle hyvien peliesitystensä myötä. Ilosella on tilillään eräs European Tourin ennätys, 4 Eagle-tulosta yhden kierroksen aikana (Canarias Open de España 2003, kierros 2). 

18. helmikuuta 2007 Ilonen saavutti ensimmäisenä suomalaisena miehenä ET:in osakilpailuvoiton Indonesian Jakartassa pelatussa Enjoy Jakarta Astro Indonesia Openissa. Voiton myötä hän varmisti pelioikeuden ET:lle vuoden 2009 loppuun asti. 19. elokuuta 2007 Ilonen voitti Euroopan kiertueeseen kuuluvan Scandinavian Masters -turnauksen Tukholmassa. Voittonsa myötä hän nousi 20. elokuuta julkistetulla maailmanrankingilla sadan parhaan joukkoon sijalle 71. Ilosen sijoittuminen 3. syyskuuta 2007 julkaistulla maailmanlistalla 68. sijalle varmisti Suomelle ensimmäistä kertaa suoran paikan golfin maailmancupiin.

Ilonen on pelannut useita kertoja golfin major-turnauksissa. Vuosina 2001, 2002 ja 2006 hän pääsi mukaan The Open Championship -turnaukseen jossa vuonna 2001 tuloksena oli jaettu 9. sija ja vuonna 2006 jaettu 16. sija. Ilonen on tämän lisäksi pelannut vuonna 2001 Augustassa järjestettävässä Masters-turnauksessa ja vuoden 2010 U.S. Openissa. Molemmissa oli tuloksena karsiutuminen kahdelta viimeiseltä kierrokselta. 

Elokuussa 2014 Ilonen saavutti parhaan major-sijoituksensa ollessaan jaetulla seitsemännellä sijalla Yhdysvaltain PGA Championship-turnauksessa. Turnauksen jälkeen hänen sijoitus maailmanlistalla oli 46.

Lokakuussa 2014 Ilonen voitti Euroopan kiertueen reikäpelimestaruuden (Volvo World Match Play Championship) saaden uransa suurimman palkintosumman 650 000 euroa ja nousten maailmanlistalla sijalle 37, joka on suomalaispelaajan kaikkien aikojen korkein sijoitus maailmanlistalla. Samalla Ilonen varmisti paikkansa vuoden 2015 US Masters -turnauksessa.
Ilonen selvisi myös Rio de Janeiron olympialaisiin 2016. 

Ilonen lopetti uransa kevättalvella 2019.

## Saavutukset
* 2000 The Amateur Championship, voitto
* 2001 British Open, jaettu 9. sija
* 2002 The Celtic Manor Resort Wales Open, 3. sija
* 2006 The Open Championship, jaettu 16. sija
* 2007 Indonesian Open, voitto
* 2007 Scandinavian Masters, voitto
* 2009 Madrid Masters, 2. sija
* 2010 Trophée Hassan II, jaettu 3. sija
* 2013 Nordea Masters, voitto
* 2014 Irish Open, voitto
* 2014 PGA Championship, jaettu 7. sija
* 2014  Volvo World Match Play Championship, 1. sija


 = vuoden lopussa- = ei tietoa


## Menestys major-turnauksissa

DNP = ei pelannut
CUT = ei selviytynyt kilpailun viimeisille kierroksille.
"T" jaettu sijoitus
Voitot merkitty vihreällä taustalla ja sijoitukset 10 parhaan joukkoon keltaisella taustalla.

## Ansiotulot
Vuoden 2007 verotietojen mukaan Ilonen oli Suomen eniten ansainnut urheilija. Hänen tulonsa olivat tuolloin 797&nbsp;511,75 euroa.

Vuosina 2001–2012 Ilonen ansaitsi European Tourilla 3,284 miljoonaa euroa.

## Lähteet

## Aiheesta muualla
* Mikko Ilosen pelaajaprofiili ET:n sivuilla. 
* Mikko Ilosen pelaajaprofiili owgr.com sivuilla .